‘Slip for kontanter i lommen’ lyder budskabet i en pressemeddelelse fra Danske Bank. Banken har netop lanceret en app, der skal gøre det let - ikke bare for bankens kunder, men for alle med en smartphone - at overføre småbeløb, blot begge parter har installeret appen, og man kender modtagerens mobilnummer. Danske Banks løsning leder tankerne hen på Swipp, som en række andre banker annoncerede tidligere på året, men som først bliver lanceret til juni.

MobilePay, som Danske Banks løsning hedder, kræver, at både modtager og afsender har appen installeret på en smartphone med et dansk mobilnummer, et betalingskort og en bankkonto. Desuden skal brugeren være over 15 år. Til at begynde med vil det ikke koste noget at bruge MobilePay. Løsningen bliver ved med at være gratis for kunder tilmeldt Danske Banks kundeprogram, men vil muligvis komme til at koste noget for andre. Det har banken endnu ikke afgjort.

»Vi har gjort det lige så nemt at overføre penge som at sende en SMS. Du skal bare kende modtagerens mobiltelefonnummer. Man behøver altså ikke modtagerens kontonummer, og samtidig kan en betaling gennemføres med langt færre klik end i både net- og mobilbank,« siger Jesper Nielsen, chef for forretningsudvikling i Danske Bank Personal Banking.

Danske Bank opremser nogle eksempler på, hvad banken kalder typiske brugsscenarier for appen:

På restauranten eller cafeen: Fordi du i forvejen har dine venners telefonnumre lagret i dine kontakter og derfor nemt kan overføre din del af regningen - eller minde dem om, at det var dig, der lagde ud.

På loppemarkedet: Fordi det er hurtigt at indtaste sælgers mobilnummer, og fordi sælger med det samme kan se overførslen.

Fælles gavekøb: Fordi det er nemt at foretage overførslen her og nu frem for at skulle huske på, at man skal overføre et beløb senere. Selv hvis man ikke har modtagers mobilnummer kodet ind, så er det nemmere at udveksle mobilnummer end kontonummer.

Fakta